
Изх.№25-00-59/20.07.2026г.	ДО
ОБЩИНСКИ СЪВЕТ – РУДОЗЕМ
ДОКЛАДНА ЗАПИСКА
от
инж. Недко Фиданов Кулевски - Кмет на Община Рудозем
ОТНОСНО: Предоставяне на информация относно подготовката и организацията на традиционния Празник на град Рудозем – 2026 година  
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Във връзка с подготовката на традиционния Празник на град Рудозем и с цел да бъдете своевременно информирани за предприетите организационни дейности по неговото провеждане, представям на Вашето внимание настоящата докладна записка.
Празникът на град Рудозем е сред най-значимите обществени и културни събития в календара на общината. Той е дългогодишна традиция, която ежегодно обединява жителите и гостите на Рудозем около богатството на местната култура, родопския фолклор и съвременните форми на музикалното и сценичното изкуство. Наред с това празничните дни създават благоприятни условия за популяризиране на общината, насърчаване на туризма, стимулиране на местната икономика и представяне на културния потенциал на региона.
През 2026 година празничната програма е планирана да се проведе в периода 13 – 15 август, като организацията ѝ се осъществява от Общинска администрация – Рудозем в партньорство с читалищата, културните институции, местните самодейни състави, спортните клубове и други организации и доброволци, които традиционно се включват в подготовката на събитието.
И тази година програмата е разработена така, че да предложи разнообразни прояви за всички възрастови групи. 
Празничната програма включва:
· детски аниматорски програми, творчески занимания и увеселителен парк с атракциони;
· концерти с участието на фолклорни изпълнители, танцови състави и оркестри;
· участия на популярни български изпълнители;
· концерт на гостуващи чуждестранни изпълнители;
· изпълнения на музикални групи и индивидуални артисти;
· представяне на местните клубове за български народни хора и танцови формации;
· футболно първенство.
Специално място в празничната програма заема отбелязването на Деня на миньора – празник с особено значение за Община Рудозем, който е израз на признателност към поколенията миньори и към приноса на миннодобивната индустрия за социално-икономическото развитие на региона.
На 14 август 2026 година е предвидена официална представителна вечер с участието на представители на държавната и местната власт, областния управител на област Смолян, кметове на общини, ръководители на държавни институции, директори на образователни, културни и социални институции, представители на бизнеса, кметове на населени места и други официални гости.
Концертната програма ще бъде реализирана на откритата сцена на площад „България“ пред Дома на културата. За нормалното протичане на празничните прояви и гарантиране безопасността на участниците и посетителите ще бъде въведена временна организация на движението, включваща затваряне на бул. „България“ за периода 13 – 16 август 2026 година.
Опазването на обществения ред и сигурността по време на празничните дни ще бъде осигурено чрез съвместната работа на Община Рудозем, Районно управление – Мадан, Участък „Полиция“ – Рудозем, Районната служба „Пожарна безопасност и защита на населението“, Центъра за спешна медицинска помощ и всички останали компетентни институции.
Финансовото обезпечаване на празничната програма ще бъде осигурено със средства, предвидени в бюджета на Община Рудозем за 2026 година, както и чрез подкрепата на спонсори и партньори, които ежегодно съдействат за реализирането на събитието.
Убедени сме, че и през настоящата година Празникът на град Рудозем ще се превърне в истински празник за жителите и гостите на общината, ще допринесе за популяризирането на богатото културно наследство на Родопите, ще създаде възможности за културен обмен и ще затвърди авторитета на Община Рудозем като община, която съхранява своите традиции и последователно развива своя културен живот.
Настоящата докладна записка се предоставя за сведение на Общински съвет – Рудозем с цел информиране относно организацията и подготовката на традиционния Празник на град Рудозем през 2026 година.

